KUANTITATIF+-+B1


 * BAB 1 : PENGENALAN**


 * 1.1** **LATAR BELAKANG**

Wawasan 2020 menegaskan bahawa sains dan teknologi merupakan satu teras penting dalam perancangan dan pembangunan sosio ekonomi. Pelbagai usaha perlu dijalankan demi mewujudkan masyarakat saintifik dan progresif, masyarakat yang mempunyai daya perubahan tinggi dan memandang ke hadapan yang bukan sahaja menjadi pengguna teknologi tetapi juga penyumbang kepada tamadun saintifik dan teknologi masa depan. Demi merealisasikan wawasan ini, golongan pendidik perlu melengkapkan diri dengan ilmu pengetahuan dan teknologi maklumat dalam melahirkan masyarat yang berdaya saing untuk mengharungi cabaran di dunia globalisasi ini.

Pada tahun 2007, Pelan Induk Pembangunan Pendidikan (PIPP) 2006-2010 telah dilancarkan. Teras 5 dalam PIPP membincangkan tentang memartabatkan profesion perguruan. Guru bukan lagi bertindak sebagai sumber ilmu pengetahuan, tapi sebagai pemudah cara, agen perubahan dan sumber inspirasi kepada pelajar. Oleh itu adalah menjadi dasar Kementerian Pelajaran Malaysia (KPM) untuk memartabatkan profesion keguruan dengan meningkatkan kualiti guru, kerjaya guru dan kebajikan guru. Untuk menjadikan sistem penyampaian pengajaran dan pembelajaran (P&P) menjadi efektif, menarik dan menyeronokkan, seorang guru itu mestilah kreatif, inovatif dan mempunyai ilmu pengetahuan yang tinggi. Guru-guru perlulah mempunyai tahap literasi komputer yang tinggi agar dapat melahirkan individu yang dapat bersaing di dunia ilmu yang tanpa sempadan.

Perubahan dari segi penggunaan komputer dalam kalangan guru berlaku dengan ketara apabila dasar Pengajaran dan Pembelajaran Sains dan Matematik dalam Bahasa Inggeris (PPSMI) dilancarkan. Sekolah-sekolah dilengkapkan dengan makmal komputer dan kemudahan jaringan internet tanpa wayar bagi memudahkan para guru dan pelajar mengakses maklumat. Guru-guru PPSMI telah dibekalkan dengan komputer riba dengan tujuan untuk meningkatkan literasi komputer dan menambahkan pengalaman P&P yang baru untuk guru dan pelajar. Mereka juga diberi latihan dalam perkhidmatan, khasnya dalam bidang pedagogi untuk aktiviti P&P melalui penggunaan teknologi terkini. Ini secara tidak langsung dapat membantu para guru dalam pengajaran Sains dan Matematik dalam Bahasa Inggeris.

Penggunaan komputer tidak lagi dianggap sebagai satu simbol kemewahan. Malah ianya menjadi satu kemestian bagi seorang guru untuk mempunyai literasi komputer. Umumnya para pengkaji (Zoraini, 1985) berpendapat bahawa seseorang itu hanya boleh dikatakan mempunyai literasi komputer jika ia mempunyai pengetahuan, kemahiran dan sikap yang positif terhadap komputer.


 * 1.2** **RASIONAL KAJIAN**

Penggunaan internet dapat meningkatkan kecekapan dan keberkesanan proses pengajaran dan pembelajaran (Guha,2003). Penggunaan teknologi maklumat dapat memberikan kesan transformasi terhadap sistem pendidikan kerana ia adalah alat yang berpotensi untuk mendedahkan peluang-peluang yang terdapat dalam bidang pendidikan dan dapat memudahkan pengguna menguasai ilmu pengetahuan (Conlon & Simpson, 2003). Teknologi maklumat dapat menjelaskan lagi peranan serta fahaman guru dan pelajar tehadap pengajaran dan pembelajaran (Guha, 2003).

Pada masa ini, gambaran tentang tahap kecekapan teknologi maklumat guru terutama guru-guru di sekolah menengah kluster di daerah Petaling Utama masih lagi kurang jelas. Oleh itu adalah sangat penting untuk kita menjalankan lebih banyak kajian untuk menentukan tahap pengetahuan, kemahiran dan kecekapan komputer para guru. Dalam kertas kerja ini, penyelidik beranggapan bahawa satu cabaran penting untuk ditinjau ialah tentang tahap kecekapan para guru dalam penggunaan komputer dalam pengajaran dan pembelajaran. Ini kerana kelebihan seorang guru dalam menyepadukan alat teknologi pendidikan seperti komputer di dalam pengajaran, bukan sahaja dapat menarik minat dan ransangan pelajar untuk menguasai pelajarannya dengan lebih mudah, malah dapat memotivasikan pelajar berfikir secara kreatif.


 * 1.3** **PEMASALAHAN KAJIAN**

Penggunaan teknologi dalam pengajaran mampu mempengaruhi keberkesanan pengajaran guru dan penguasaan kemahiran pelajar di dalam sesuatu matapelajaran. Dalam memperkatakan teknologi dalam pendidikan, Grove et al (2004) menyatakan nilai teknologi di dalam bilik darjah telah menimbulkan isu dan perdebatan dalam kalangan ahli teknologi pendidikan. Teknologi telah dibuktikan dapat meningkatkan produktiviti, menambahkan motivasi, menyokong pengajaran secara tidak langsung, kebolehan pengajaran yang bersifat unik, dan meningkatkan literasi maklumat (Roblyer & Schwier, 2003). Justifikasi ini timbul di dalam iklim kritikan berasaskan pelaburan yang besar dalam teknologi yang diragui keberkesanannya (Cuban, 2001).

Dalam hal ini, ahli teori telah meletakkan diri mereka sebagai penyokong kepada perspektif yang menjurus kepada efektifnya penggunaan teknologi. Dalam hal ini, Ertmer (1999) dan Hokanson & Hooper (2004) telah mengkaji penggunaan secara efektif keperluan teknologi yang semakin bertambah dan ingin melihat cara guru menggunakan teknologi dan sebab mereka menggunakannya. Mereka juga memfokuskan peranan utama pendekatan pedagogi yang digunakan dalam pengajaran di bilik darjah. Terdapat beberapa isu yang sering dikaitkan dalam pengajaran menggunakan komputer. Stallard (1998) dalam kajiannya menyatakan bahawa keadaan yang menjadikan pengajaran tersebut tidak berkesan ialah kurangnya persediaan guru untuk membangunkan pengajaran yang berbantukan komputer serta guru kurang mahir di dalam mengendalikan komputer.


 * 1.4** **OBJEKTIF KAJIAN**

Objektif kajian ini adalah untuk: 1. mengenalpasti tahap kecekapan guru-guru dalam mengintegrasikan koswer pendidikan semasa P&P. 2. mengenalpasti tahap kebolehan guru-guru dalam menggunakan perisian aplikasi komputer. 3. menjelaskan tahap kemahiran guru-guru dalam menggunakan peralatan teknologi maklumat dan komunikasi (TMK) dalam P&P. 4. menjelaskan tahap kecekapan guru-guru dalam melayari internet untuk tujuan P&P.


 * 1.5** **SOALAN KAJIAN**

Kajian in dijalankan untuk mencari jawapan kepada soalan kajian seperti yang disenaraikan di bawah: 1. Apakah tahap kecekapan guru-guru dalam mengintegrasikan koswer pendidikan yang dibekalkan oleh Kementerian Pelajaran Malaysia? 2. Apakah tahap kecekapan guru-guru menggunakan perisian aplikasi komputer yang asas seperti pemprosesan perkataan (Microsoft Word), hamparan elektronik (Excel) dan persembahan multimedia (PowerPoint)? 3. Apakah tahap kemahiran guru-guru dalam menggunakan peralatan teknologi maklumat dan komunikasi (TMK) dalam P&P? 4. Apakah tahap kecekapan guru-guru dalam melayari internet untuk tujuan P&P?


 * 1.6** **KEPENTINGAN / SIGNIFIKAN KAJIAN**

==Kajian ini mempunyai signifikan yang tersendiri dalam bidang pendidikan guru. Pertama, kajian ini dapat membolehkan pihak pentadbir program latihan dalam perkhidmatan yang sesuai bagi guru-guru dalam meningkatkan kemahiran dan kecekapan dalam bidang teknologi maklumat.==

==Kedua, kajian ini dapat memberikan maklumat kepada pihak Kementerian Pendidikan dan Jabatan Pendidikan Negeri tentang tahap kecekapan teknologi maklumat guru-guru di dua buah sekolah menengah kluster di Petaling Utama. Dengan ini, pelbagai program boleh dirangka untuk membantu meningkatkan tahap kecekapan guru-guru dalam penggunaan komputer dalam P&P.==

==Akhir sekali, pihak-pihak yang berkenaan juga boleh meneliti pemasalahan yang dihadapi oleh guru-guru untuk mengaplikasikan ICT dalam pengajaran dan pembelajaran. Oleh itu langkah-langkah proaktif boleh diambil untuk mengatasi pemasalahan yang timbul.==


 * 1.7** **LIMITASI KAJIAN**

Kajian ini hanya terhad kepada guru-guru yang mengajar di kedua-dua buah sekolah menengah kluster yang terdapat di Daerah Petaling Utama dan bukannya di semua sekolah menengah kluster di Negeri Selangor. Oleh sebab itu kajian ini hanya sah kepada sekolah yang dikaji sahaja.

Responden dalam kajian ini adalah terdiri daripada 96 guru dari sekolah ‘A’ dan 101 dari sekolah ‘B’. Walaupun ianya memenuhi persampelan asas kajian, namun keputusan yang diperolehi mungkin berbeza dari kajian-kajian yang lepas. Oleh itu, dapatan kajian ini tidak dapat digeneralisasikan kepada semua guru di Negeri Selangor.

Oleh kerana kajian ini merupakan kajian awal penyelidik, maka ianya hanya dijalankan untuk melihat tahap penggunaan teknologi maklumat yang mengkhusus kepada penggunaan perisian Msoffice seperti MsWord, MsExcel dan MsPowerpoint, penggunaan internet dan perisian multimedia seperti Movie Maker. Ia tidak pergi lebih jauh seperti tahap kemahiran menghasilkan perisian pendidikan Instrumen kajian adalah menggunakan kaedah soal selidik. Oleh itu dapatan kajian bergantung sepenuhnya kepada kebenaran responden memberi maklumat secara tepat dengan ikhlas dan jujur semasa menjawab soal selidik. Kesahan dan kebolehpercayaan instrumen tidak dapat diakui oleh pakar kerana kesuntukan masa untuk menjalankan ujian kesahan dan kebolehpercayaan terhadap item-item tersebut.

1.8 Definisi Operasional

Tahap kecekapan teknologi maklumat Guru Sekolah Menengah Kluster